text: Frederik forsvinder ind i sin egen boble, når han syr: - I love it
  12 august 2019 kl. 19.39
  En ny uddannelse i Grindsted gør det muligt for Frederik Nygaard Poulsen at bruge sin kreativitet, mens han bliver klogere på fremtidens uddannelsesvalg.
  I dag havde 71 elever første skoledag på FGU i Grindsted. Én af eleverne er Frederik Nygaard Poulsen. Han er begyndt på sy- og designlinjen, og det er med god grund.
  Frederik Nygaard Poulsen elsker nemlig at sidde ved symaskinen og sy.
  - Jeg er så vild med det. Jeg kan godt mærke, at det her er jeg vild med, fortæller han.
  Symaskinen får Frederik Nygaard Poulsen ind i sin helt egen og lukkede verden.
  - Jeg forsvinder ind i min egen boble, og alt med tid og sted findes ikke, siger han.
  - I love it.
  
  Blev mødt af kæmpe smil
  Skolevalget var dog ikke nemt. Frederik Nygaard Poulsen har afsluttet en 10. klasse, men niveauet til en erhvervs- eller gymnasialuddannelse havde han ikke.
  Derfor kom han til åbent hus på den nye FGU i Grindsted, som er en forberedende grunduddannelse. Frederik Nygaard Poulsen valgte skolen efter flere besøg med imødekommende mennesker.
  - Man blev mødt af et kæmpe smil, og et hej og hvor godt at se dig, siger Frederik Nygaard Poulsen.
  På skolen skal han ikke kun sy. Han skal også have dansk og matematik, selvom det ikke er det, han egentlig gerne vil.
  - Jeg vil gerne bruge mine hænder og bruge min kreative side, siger han og håber, at han i løbet af det næste år bliver klogere på sin fremtid.
  - Jeg vil gerne have det ud af FGU, at jeg finder ud af, hvilken uddannelse jeg skal have.
  